text: Det var den sommer: Nu pakker livredderne sammen
  22 august 2018 kl. 05.08
  
  I dag onsdag har du din sidste chance for en tur i bølgen blå, mens en livredder holder et vågent øje med dig. I dag pakker redderne fra Trygfondens Kystlivredning ned og siger tak, det var den sommer. Nu er børnene begyndt i skolerne igen, og forældrene er tilbage på jobbet, strandene ligger igen mere stille hen.
  Livreddernes seneste aktion her i Syd- og Sønderjylland var onsdag den 8. august, hvor en ældre kvinde blev hjulpet i land ved Fredericias Østerstrand. Den stærke udadgående strøm betød, at hun ikke selv kunne svømme ind. En livredder hoppede i vandet og hjalp hende på land.
  Men det lune badevand forsvinder ikke med livredderne, så her er de gode baderåd fra Trygfonden:
  Bad aldrig alene
  Kend de lokale forhold i vandet
  Lad badedyr blive på stranden, når der er fralandsvind
  Ved pålandsvind opstår der risiko for stærk udadgående strøm i revlehuller
  Og for egen regning kan redaktionen tilføje: Vid, hvad du skal gøre, hvis du fanges af strømmen i et revlehul.
  